Tysk U21-landsholdsspiller skal gøre det nordjyske angreb stærkere.

21-årige Philipp Ochs rykker med omgående virkning fra den tyske Bundesligaklub TSG 1899 Hoffenheim til AaB, hvor han allerede kan debutere i weekendens kamp mod FC Nordsjælland. - Philipp Ochs har netop forlænget sin kontrakt med Hoffenheim, og i den forbindelse aftalte parterne, at et lejemål kunne være hensigtsmæssigt, hvilket har bragt os på banen, siger AaB’s sportsdirektør Allan Gaarde, der har store forhåbninger til tyskerens offensive evner. - Philipp har altid været målscorer, og vi ser ham primært som angriber, men han kan også dække andre offensive positioner. På ungdomsniveau har han stor erfaring internationalt for en kæmpe fodboldnation med et af Europas allerbedste talentmiljøer, konstaterer Allan Gaarde. Philipp Ochs vil i AaB bære trøjenummer 11 og har første træningsdag på AaB træningsanlæg i dag. Ochs kan debutere for AaB, når FC Nordsjælland gæster Aalborg Portland Park søndag eftermiddag.